stanford-oval/wikipedia huggingface dataset:
קזינו רויאל (סרט, 2006)

| --- | --- |

 מבוסס על:  קזינו רויאל 
 בימוי:  מרטין קמפבל 
 הופק בידי:  מייקל וילסון, ברברה ברוקולי 
 תסריט:  ניל פרביס   רוברט וייד  פול האגיס לפי דמויות מאת: איאן פלמינג
 עריכה:  סטוארט בארד 
 שחקנים ראשיים:  דניאל קרייג אווה גרין מאדס מיקלסן ג'פרי רייט ג'אנקרלו ג'אניני ג'ודי דנץ'
 מוזיקה:  דייוויד ארנולד 
 צילום:  פיל מיהוקס 
 מדינה:  הממלכה המאוחדת, צ'כיה, איטליה, גרמניה, ארצות הברית, איי בהאמה 
 חברת הפקה:  סרטי סוני, סרטי קולומביה, הפקות Eon, מטרו גולדווין מאייר 
 חברה מפיצה:  מטרו גולדווין מאייר סרטי קולומביה
 שיטת הפצה:  וידאו על פי דרישה 
 הקרנת בכורה:  14 בנובמבר 2006
 משך הקרנה:  144 דקות
 שפת הסרט:  אנגלית 
 סוגה:  סרט ריגול, סרט הרפתקאות, סרט פשע, סרט מבוסס יצירה ספרותית, סרט פעולה, סרט מתח 
 מקום התרחשות:  איטליה, מדגסקר, מבאלה, ונציה, אגם קומו, Villa Balbianello, פראג, איי בהאמה, מונטנגרו, לונדון, מיאמי, Villa La Gaeta 
 תקציב:  150,000,000‏$
 הכנסות:  594,239,066‏$
 הכנסות באתר מוג'ו:   jamesbond21
 פרסים:  פרס סאטורן למותחן הטוב ביותר לשנת 2006, פרס באפט"א בקטגוריית הסאונד
 סרט קודם:  למות ביום אחר (2002)
 סרט הבא:  קוונטום של נחמה (2008)
 אתר רשמי
 דף הסרט ב־IMDb
 
קזינו רויאל (באנגלית: Casino Royale) הוא סרט קולנוע בריטי-אמריקאי מסוגת פעולה, וה-21 בסדרת סרטי "ג'יימס בונד". את הסרט, שיצא לאקרנים ב-14 בנובמבר 2006, ביים מרטין קמפבל לפי תסריט מאת פול האגיס והוא מבוסס על ספרו הראשון של איאן פלמינג, שיצא לאור בשנת 1953.
הסרט הוא אתחול מחדש של סדרת סרטי ג'יימס בונד, ולראשונה מככב בתפקיד הראשי השחקן דניאל קרייג. הסרט מתאר את תחילת דרכו של המרגל הבריטי, כאשר הוא מקבל את תואר ה-00 ואת הרישיון להרוג. היות שהסרט עוסק בתחילת דרכו של בונד, רבים מן המוטיבים המוכרים של סרטי בונד נעדרים ממנו, ופן הסרטים נוטה יותר לכיוון הריגול והאקשן. הסיבה לכך נעוצה בעובדה שמפיקי הסרט החדש התכוונו לשרטט מחדש את דמותו, שעדיין לא מנוסה מספיק ורגישה יותר. רק בסוף הסרט נרמז לצופים כי החל מן הסרט הבא, לכאורה, תחזור המתכונת הקבועה של 007, אך בפועל, בסרט ההמשך קוונטום של נחמה עדיין נעדרים מאפייני בונד הקבועים כגון המשפטים הידועים "בונד, ג'יימס בונד" ו"וודקה מרטיני, מנוער, לא מעורבב" וסצנת הירייה המפורסמת בתחילת הסרט. למעשה, סצנת הירייה מופיעה בתחילת "קזינו רויאל" ובסופו של "קוונטום של נחמה", מה שמרמז על היותם של שני הסרטים מקושרים יחדיו. בנוסף הסצנה שפותחת את "קוונטום של נחמה" היא המשך של סצנת הסיום של "קזינו רויאל".
הסרט זכה בפרס סאטורן בקטגוריית המותחן הקולנועי הטוב ביותר מתוך חמש קטגוריות, פרס באפט"א על הסאונד הטוב ביותר מתוך תשע קטגוריות, כמו גם במועמדויות רבות נוספות.
עלילה

ג'יימס בונד (דניאל קרייג) זוכה לתואר ה-00 שלו ("רישיון להרוג") הודות לזוג הוצאות להורג שביצע: דרויד, סוכן MI6 בפראג שמכר סודות ואיש הקשר שלו. לאחר שקיבל את המספר 007 הוא נשלח למדגסקר לעצור יצרן פצצות, ותוך כדי מרדף אחריו חודר לשגרירות נמבוטו ומפוצץ אותה, תוך שהוא הורג את יצרן הפצצות.
בונד עולה על קצה חוט בטלפון הסלולרי של יצרן הפצצות ובו הודעה שבה כתוב "אליפסיס". הידיעה שסוכן בריטי פוצץ שגרירות מופצת בכל העולם, וכאשר M (ג'ודי דנץ') מסלקת אותו מהכוח הוא מחליט לבדוק את מקור ההודעה ונוסע לאיי בהאמה, שם הוא פוגש באלכס דמטריוס, שותף של בנקאי בשם לה שיפר (מאדס מיקלסן), שלפי החשד מממן טרוריסטים בכל העולם. דרך אשתו של דמטריוס עלה בונד על מזימה לפוצץ מטוס נוסעים חדשני בטקס השקתו. בונד מצליח למנוע את המזימה, ובכך גורם ללה שיפר הפסד של מאה מיליון דולר מכספי לקוחותיו, שאותם השקיע במכירה בחסר של מניות תעופה, בהנחה שפיצוץ המטוס יביא לירידה תלולה בשעריהן.
כדי לכסות את הפסדיו, כך שיוכל להחזיר ללקוחותיו הטרוריסטים את כספם, לה שיפר מארגן משחק פוקר מסוג טקסס הולדם בסכומים גדולים. M מחליטה לצרף את בונד למשחק במטרה לנצח את לה שיפר ולהשאיר אותו חסר כל מול לקוחותיו. בונד נוסע למונטנגרו עם רואת חשבון, נציגת משרד האוצר, בשם וספר לינד (אווה גרין), והם משתכנים במלון ספלנדיד. בפעילותם שם מסייע להם הנציג המקומי של MI6, מאתיס (ג'אנקרלו ג'אניני). המשחק מתחיל ומצבו של בונד טוב מאוד עד שהוא מפסיד את כל כספו כשהיה בטוח שלה שיפר מבלף. לינד מסרבת להעביר עוד כסף מחשבון הבנק ובונד הנואש מחליט לרצוח את לה שיפר. רגע לפני שהוא מגיע אל לה שיפר עוצר אותו שותף לשולחן הפוקר בשם פליקס לייטר (ג'פרי רייט) שמתגלה כסוכן CIA ומציע לו כסף בתמורה לכך שכשיביס את לה שיפר הוא יימסר ל-CIA ולא ל-MI6. בונד מסכים, וחוזר לשולחן המשחק. במהלך המשחק בונד מורעל על ידי בת זוגו של לה שיפר לכוס המרטיני שלו. הוא יוצא מהחדר במאמץ להציל את עצמו באמצעות מכשיר החיאה שבמכוניתו. ומצליח לנצח את לה שיפר בסטרייט פלאש.
לה שיפר מעוניין לקבל חזרה את הכסף שהפסיד, והוא חוטף את בונד ולינד ומענה אותם כדי שימסרו לו את מספר החשבון והסיסמה שיאפשרו להעביר את סכומי הניצחון לחשבון שלו. בשלב מסוים בעינויים של בונד, מתפרץ לחדר אדם בשם מר וייט (ג'ספר כריסטנסן), והורג את לה שיפר. בונד לא רואה את פניו של וייט, והוא מתעורר בבית חולים ומגלה שרק הוא ולינד נותרו בחיים. נציג הבנק שבא לבקר את בונד ולינד בבית החולים מקבל מהם הוראה אלקטרונית להעברת כספי הזכייה לחשבון משרד האוצר. בונד מחליט לעזוב את MI6 ולהמשיך את חייו לצידה של לינד. הם משתכנים בוונציה.
בונד מגלה שכספי הזכייה לא הועברו לחשבון האוצר ויוצא אחרי לינד שיצאה לפגישה ומגלה שהיא העבירה את הכסף לחשבון השייך לארגונו של לה שיפר. בקרב בו נהרגים כל אנשי הארגון של לה שיפר, מתמוטט הבניין שבו שהו בונד ולינד, ושוקע למימי ונציה, תוך כדי טביעתה של לינד. בונד מגלה שהיא נסחטה על ידי הארגון של לה שיפר ושכספי הזכייה נמצאים כעת ברשותו של הארגון. הוא מוצא את הטלפון הנייד של לינד ובה הודעה שמשאירה לו את מספרו של וייט. וייט מגיע לביתו באגם קומו שבאיטליה ומקבל שיחה מאדם שטוען שהם צריכים לדבר. כאשר וייט שואל לשמו של הדובר הוא נורה ברגליו והדובר אומר לו ששמו הוא "בונד, ג'יימס בונד", המשפט המפורסם שבונד אומר בכל פעם שהוא מציג את עצמו.
שחקנים ודמויות

| שם השחקן/ית | שם הדמות | אודות הדמות |
| --- | --- | --- |
| דניאל קרייג | ג'יימס בונד | סוכן הוד מלכותה |
| אווה גרין | וספר לינד | חברתו של בונד שמכיר במהלך הסרט אך לבסוף בוגדת בו. |
| מאדס מיקלסן | לה-שיפר | הנבל הראשי של הסרט |
| ג'פרי רייט | פליקס לייטר | סוכן ה-CIA |
| ג'אנקרלו ג'אניני | רנה מאתיס |  |
| ג'ודי דנץ' | M | מפקדתו של ג'יימס בונד בארגון הMI6 |
| ג'ספר כריסטנסן | מר וייט | רוצח שכיר שניסה לחסל את ג'יימס בונד, בהמשך הופיע בסרט "ספקטר" |
הפקה וליהוק

חברת ההפקות EON Productions רכשה את הזכויות לספר "קזינו רויאל" בשנת 1999. במרץ 2004 נכתב התסריט הראשוני מאת רוברט וייד וניל פרביס, כאשר הם רצו לשמר את סגנונו המקורי של איאן פלמינג. תרומתו של פול האגיס לתסריט הייתה לשנות את נקודת השיא - דהיינו, הנסיבות שהביאו למותה של וספר לינד.
בפברואר 2005 נבחר לביים את הסרט מרטין קמפבל, שביים את הסרט "גולדן איי" בסדרת סרטי ג'יימס בונד. חברת ההפקות הודתה כי הסרטים האחרונים בסדרה הסתמכו יותר ויותר על אפקטים ממוחשבים, וכי הם מתכוונים לביים את הפעלולים הפעם "בדרך הישנה והטובה". וכך, בכיוונם של פרביס, וייד והאגיס אחר ריאליזם, הסרט עקב בנאמנות אחר הספר והאניש את דמותו של בונד, כמו גם נתן לעלילה פן אפל יותר.
פירס ברוסנן נבחר בתחילה לגלם שוב את בונד, אך בעקבות ההחלטה ללהק שחקן צעיר יותר לתפקיד, נבחנו 200 מועמדים אפשריים להחליפו, ביניהם גם השחקן הבריטי הנרי קאביל. דניאל קרייג - לו הוצע התפקיד - סירב בתחילה היות ששוכנע כי הסדרה הפכה לנוסחאית מדי, אך התעניין לאחר שקרא את התסריט. לצורך הכנתו לתפקיד הוא קרא את כל ספרי איאן פלמינג וקיבל השראה מסוכני המוסד וסוכנות הביון הבריטית שעזרו בהכנת הסרט "מינכן":
"בונד יצא היישר מהשירות החשאי והוא רוצח... אתה רואה זאת בעיניהם (של אנשי השירות החשאי). אנשים אלה נכנסים לתוך חדר ומיד מחפשים בעדינות אחר דרך מילוט. זה מסוג הדברים שרציתי לשקף.
לאחר התלבטות בין מספר מועמדות כאנג'לינה ג'ולי ושרליז תרון, נבחרה השחקנית אווה גרין לגלם את תפקיד נערת בונד בסרט, וספר לינד.
צילום ואפקטים

תחילת הצילומים נקבעה ל-30 בינואר 2006 ואלה נמשכו עד ל-21 ביולי 2006. עיקר אתרי הצילום היו באולפני ברנטוב אשר בפראג, אולפני פיינווד בממלכה המאוחדת, צ'כיה, איי פרובידנס בבהאמס וונציה באיטליה.
לצילום סצנת הפתיחה של הסרט, המעצב האומנותי דניאל קליינמן שאב השראה מכריכת הספר המקורי, שבו נראה קלף הימורים שממספריו נוטף דם. בנוסף, צלליות השחקנים נוספו בצורה דיגיטלית הדומה לדפוסי קלפים.
סגנון הצילום הכללי של הסרט היה ריאליסטי יותר וכלל מעט מאוד דיגיטציה (בסצנת המרדף במדגסקר, בסצנת המרדף בנמל התעופה ובסצנת הסיום בוונציה).
מוזיקה

את המוזיקה לסרט כתב והלחין דייוויד ארנולד, שזהו הפסקול הרביעי של סרט בונד שהוא עצמו הלחין. הפסקול יצא ב-14 בנובמבר 2006 עם יציאת הסרט לאקרנים. שיר הפתיח של הסרט "You Know My Name" נכתב והופק במשותף עם כריס קורנל, שגם שר אותו.
תקציב והכנסות

הסרט, שנעשה בתקציב של 150 מיליון דולר, זכה להכנסות של כ-43.5 מיליון דולר ברחבי העולם בסוף השבוע הראשון להקרנתו, וכ-593 מיליון דולר עד כה, בכך שבר את שיאי ההכנסות של קודמו, "למות ביום אחר".
ביקורות

המגזין Rotten Tomatoes נתן לסרט ציון 95% לפי שקלול של 246 ביקורות (233 מהן "טריות" ו-13 "רקובות"), השלישי אחרי "מרוסיה באהבה" (96%) ו"דוקטור נו" (96%), בעוד הוא מציין כי "קזינו רויאל נפטר מרוח השטות ומהפטנטים שאפיינו את הסרטים הקודמים, ודניאל קרייג הביא לתפקיד את מה שמבקרים ומעריצים חיכו לו: המצאה מחודשת ארסית ונרדפת של 007". בנוסף, הסרט התקבל בביקורות חיוביות לנוכח משחקו ואמינותו של דניאל קרייג. הדיילי טלגרף השווה את איכות גילומו של קרייג לזו של שון קונרי בסרטים המוקדמים בסדרה והילל את התסריט בכך שהשכיל לחרוג ממוסכמות קודמיו. נוסף על כך, הטיימס השווה את דמותו האסרטיבית של קרייג לזו של טימותי דלטון. מספר מבקרים גם ציינו לשבח את משחקו של קרייג כראשון השחקנים שבאמת ובתמים לוכד את דמותו של בונד מהספר: אלים, קר רוח ואירוני.
תחנת הכבלים MSNBC נתנה לסרט ציון 5/5, כמו כן נאמר כי הסרט הוא "חזרה לשורשים" בדומה ל"מרוסיה באהבה", שבו היה דגש על הדמות והעלילה מאשר הפעלולים והטכנולוגיה ששימשו ב"למות ביום אחר". לדברי מבקר הקולנוע רוג'ר איברט, הסרט היה הראשון שגרם לו לגלות אמפתיה כלפי דמותו של בונד, שעד כה (ב-45 שנות קיומה) הייתה חסרת רגש.
"התסריט שירטט דמות שברירית וטעונה מיסודה, ההיפך מהדמות אותה גילמתי. קרייג הוא במידה רבה הבונד שאותו תיאר איאן פלמינג בספריו - מכונת הרג אכזרית. היה זה בונד שהציבור תמיד רצה.
הערות שוליים

↑  Movie Review: New James Bond Proves Worthy of Double-0 Status, Jeanna Bryner, November 16th 2006
↑  http://www.imdb.com/title/tt0381061/awards Casino Royale Awards
↑  Purvis & Wade Talk Bond & Jinx, March 9th 2004
↑  Fake stunts banished as Bond keeps it real in Casino Royale, March 15th 2006
↑  David Arnold discusses screentesting the new James Bond, and Daniel Craig's competition, March 22nd 2007
↑  Daniel Craig: Quantum of Solace, Richard Grant, October 11th 2008
↑  Casino Royale, Rotten Tomatoes
↑  'Casino Royale' is Prime Bond
↑  Casino Royale Movie Review, Kirk Honeycutt, November 10th 2006
↑  Casino Royale Movie Review, Roger Ebert, August 17th 2007
↑  Bye bye to Ian Fleming's James Bond?, Roger Moore, October 4th 2008
| סרטי ג'יימס בונד |
| --- | --- | --- |
| שון קונרי | ד"ר נו (1962) • מרוסיה באהבה (1963) • גולדפינגר (1964) • כדור הרעם (1965) • אתה חי רק פעמיים (1967) • יהלומים לנצח (1971) |  |
| ג'ורג' לייזנבי | בשרות הוד מלכותה (1969) |  |
| רוג'ר מור | חיה ותן למות (1973) • האיש בעל אקדח הזהב (1974) • המרגלת שאהבה אותי (1977) • מונרייקר (1979) • לעינייך בלבד (1981) • אוקטופוסי (1983) • רצח בעיניים (1985) |  |
| טימותי דלטון | 007  באזור המסוכן (1987) • רישיון להרוג (1989) |  |
| פירס ברוסנן | גולדן איי (1995) • מחר לנצח (1997) • העולם אינו מספיק (1999) • למות ביום אחר (2002) |  |
| דניאל קרייג | קזינו רויאל (2006) • קוונטום של נחמה (2008) • סקייפול (2012) • ספקטר (2015) • לא זמן למות (2021) |  |
| הפקות לא-רשמיות | קזינו רויאל (1967, דייוויד ניבן ואחרים) • לעולם אל תאמר לעולם לא (1983, שון קונרי) |  |
| --- | --- |
בקרת זהויות :  NLI: 987008701079405171  BIBSYS: 11015636  BNE: XX5591485  BnF: cb16742395v (data)  GND: 7718427-0  LCCN: n2007007151  VIAF: 2508148523896420970000   WorldCat (עם VIAF): 2508148523896420970000
אגדת המלך שלמה

| --- | --- |
כרזת הסרט בשפה העברית
כרזת הסרט בשפה העברית
 בימוי:  חנן קמינסקי
 הופק בידי:  עדנה קוברסקי, אלינור קוברסקי, רקה טמפל
 תסריט:  גיולה בוסורמני, חנן קמינסקי
 עריכה:  אריק להב ליבוביץ
 מדבבים:  אורי לייזרוביץ', אורי פפר, אלברט כהן, חנה לסלאו, עדן הראל, עודד מנשה
 מוזיקה:  עדי כהן
 מדינה:  ישראל, הונגריה
 חברת הפקה:  Cinemon Entertainment, Eden Productions
 חברה מפיצה:  סרטי יונייטד קינג
 שיטת הפצה:  וידאו על פי דרישה 
 הקרנת בכורה:  22 במרץ 2018 (ישראל)
 משך הקרנה:  80 דקות
 שפת הסרט:  עברית
 סוגה:  אנימציה
 תקציב:  13 מיליון ש"ח
 דף הסרט ב־IMDb
 
אגדת המלך שלמה הוא סרט אנימציה ישראלי שהופק בשיתוף פעולה עם הונגריה.
הסרט הוקרן לראשונה בישראל בתאריך 22 במרץ 2018. הסרט עוסק ברדיפתו של המלך שלמה אחר אהבתה של מלכת שבא, ועל ההרפתקאות שהוא עובר בדרך אל ליבה.
עלילה

המלך שלמה פוגש במלכת שבא, אישה יפה וחכמה מאוד, אך מלכת שבא אינה נענית בקלות לחיזוריו. היא מציבה בפניו אתגרים ומכשולים רבים ודורשת ממנו להוכיח לה את אהבתו אליה.
שלמה המלך יוצא למסע הרפתקאות יחד עם גמל ושועל, מלכת שבא ואשתו נעמה, במסע אל ליבה של מלכת שבא, בה יוכיח לה את אהבתו.
שחקנים

עודד מנשה - שלמה המלך. אוהב את מלכת שבא ורוצה להנשא לה תמורת כל מחיר שתבקש.
עדן הראל - נעמה, נסיכת פטרה.
אוהד שחר - אשמדאי, מלך השדים והנשר.
חנה לסלאו - חנה וערוב.
רותי אסרסאי - בלקיס.
אורי לייזרוביץ' - טובי השועל, חברו הטוב של שלמה.
אורי פפר - יהושפט.
אלברט כהן - שמיר.
גלעד קלטר - חדד והמספר.
הפצה

הסרט מופץ בישראל על ידי החברה סרטי יונייטד קינג בשפה העברית, ומופץ במקביל בהונגריה על ידי חברת Vertigo Média בשפה ההונגרית.
הסרט אף דובב לשפה האנגלית, ושודר בארצות הברית בחודש אוגוסט.[דרושה הבהרה] בדיבוב האנגלי נעשה שימוש בצוות הדיבוב המקורי של השפה העברית.
בלשים קטנים

| --- | --- |
 סוגה:  ילדים
 כותבים:  סִימוֹ אוֹיָנֶן
 בימוי:  יוֹסִיפְּקָה קוֹסִיֶרָנְטַה
 מדבבים:  טָפִּיוֹ הֱמָאלָאִינֶן
 מדבבים בעברית:  שרית וינו-אלעד
 ארץ מקור:  פינלנד פינלנד
 שפות:  פינית (דובב גם לעברית)
 מספר עונות:  1
 מספר פרקים:  33
 הפקה
 חברת הפקה:  YLE NRS SVT NDR RUV 
 מוזיקה:  פרטי מוברג
 אורך פרק:  5 דקות
 שידור
 רשת שידור:  Yle TV2
 רשת שידור בישראל:  ערוץ הופ!
 תקופת שידור מקורית:  1995–1998
 תקופת שידור בישראל:  2000 – 2007
 קישורים חיצוניים
 דף התוכנית ב-IMDb
 
בלשים קטנים (בפינית: Kolme ässää) היא סדרת אנימציה פינית בת 33 פרקים לילדים. הסדרה נכתבה על-ידי הסופר הפיני סִימוֹ אוֹיָנֶן. בישראל הסדרה שודרה בערוץ הופ! החל משנת 2000.
עלילה

הסדרה עוקבת על שלישיית בלשים המורכבת משני ילדים וכלב, שלי, אורי וגורי, שפותרים תעלומות בשכונה שלהם.
הערות שוליים

↑  Kolme ässää (TV Series 1994–1998) ⭐ 6.9 | Animation (באנגלית אמריקאית), נבדק ב-2025-02-12
ערך זה הוא קצרמרבנושא טלוויזיה. אתם מוזמנים לתרום לוויקיפדיה ו.
טלסקופ החלל קורוט

| --- | --- |

 מידע כללי
 סוכנות חלל:  CNES, ESA
 מפעיל:  CNES, ESA
 יצרן:  CNES
 תאריך שיגור:  27 בדצמבר 2006
 משגר:  סויוז 2.1b 
 אתר שיגור:  קוסמודרום בייקונור כן שיגור 31 
 משימה
 סוג משימה:  טלסקופ חלל
 סוג טלסקופ:  Afocal
 מסלול:  מסלול מסונכרן-שמש 
 משך המשימה הכולל:  27 בדצמבר 2006 – 17 ביוני 2014 (7 שנים) 
 משך המשימה:  7 שנים 5 חודשים ו-20 ימים
 מידע טכני
 משקל:  630 ק"ג
 כוח:  380W
 אורך:  4.10 מ'
 קוטר:  1.984 מ'
 קישורים חיצוניים
 מספר קטלוג לוויינים:  29678
 מאגר המידע הלאומי:  2006-063A
 
טלסקופ החלל קורוט (באנגלית: COROT, convection rotation and planetary transits) הוא טלסקופ חלל של סוכנות החלל האירופאית (CNES), המצויד במכשירים חזקים שיאפשרו לו למדוד במדויק את בהירותם של כוכבים, ולאתר גלים אקוסטים החוצים את פני השטח שלהם. כמו כן יסיע הטלסקופ באיתור כוכבי לכת מחוץ למערכת השמש.
מבנה

הלוויין באורך ארבעה מטרים, משקל של 630 ק"ג וקוטר ממוצע של שני מטרים. הדיוק של הצבעה הוא 0.5 מערך פולסים של שניית מעלה (arcsec) עם קיבולת הטלמטריה של 1.5 ג'יגה-ביט ליום. שלוש מערכות פועלות על הלוויין:
CoRoTel טלסקופ אפוקאלי עם 2 מראות פרבוליות וצמצם של 27 ס"מ, בלה גלילי באורך של שני מטרים.
CoRoTcam היא מצלמת שדה רחבה המורכבת ממטרה דיופרית של שש עדשות בהן המוקד הוא היחידה מצוידת בארבע מסגרות להעברת CCD 2048x4096. שתיים מארבע ה-CCDs מיועדות לתוכנית האקסופלאנט ושניים לתוכנית הסייסמולוגיה.
CoRoTcase מארח את האלקטרוניקה והתוכנה המנהלת את עיבוד הפוטומטריה של צמצם. עבור CCD Exoplanet המספר הכולל של הכוכבים הוא 12,000 והגדלים הם בין 11 ל-16; השטף נמדד כל 512 שניות המורכב מ-16 חשיפות אינדיבידואליות של 32 שניות. דו-פריזמה בגוש המוקד המוקדש לאקס-פלנטות מאפשרת לקבל מידע כרומטי (אדום, ירוק וכחול) עבור כוכבים בהירים יותר, אך עבור כוכבים קלושים מתבצעת רק הפוטומטריה הסטנדרטית האחת (לבן).
מסלולו הקוטבי של הלוויין מאפשר לצפות 150 יום בטווח הארוך, ובין 20 ל-30 יום בטווח הקצר, שניהם לכיוון המרכז בהתאמה למרכז שביל החלב, מה שהופך את שני התמרונים ההיפוכים הנחוצים לשנה.
מטרות

המטרה המקורית הייתה התבוננות בכוכבים משתנים אך עם גילוי האקסופלאנט (Exoplanet) הראשון בתחילת שנות ה-90, החיפוש אחר Exoplanets נכלל בתוכנית המחקר והתברר כחשוב מאוד. כבר בשם המשימה CoRoT מוזכרות שתי משימות המחקר Convection, Rotation ו-Transit Planites. הלוויין שוגר בהצלחה ב-27 בדצמבר 2006 מבייקונור, התצפיות החלו בפברואר 2007 והתוצאות הראשונות בנוגע למעברים פלנטריים חוץ רחמיים. בהתאמת סקירה של משימת CoRoT זמן החיים נקבע לשלוש שנים של תצפיות ולאחרונה אושרה הארכה לשלוש שנים נוספות.
משימות

שתי המשימות של המשימה היו לחפש אחר כוכבי לכת מחוץ לתחום היבשתי, ולביצוע אסטרוזיסולוגיה על ידי מדידת תנודות דומות לשמש בכוכבים.
גילויים מדעיים

במהלך שש השנים הראשונות של המשימה, קורוט זיהה כ-150 כוכבים בהירים בתוך שדה Seismo ויותר מ-150,000 כוכבים חלשים בשדה Exo. בנוסף, הוא גילה כוכב לכת סלעי.
אוגווינד

| --- | --- |

 נתונים כלליים
 סוג:  חברה ציבורית
 בורסה:  הבורסה לניירות ערך בתל אביב
 סימול:  אוגנ
 תקופת הפעילות:  2012–הווה (כ־13 שנים)
 ענפי תעשייה:  קלינטק, אנרגיה מתחדשת
 מוצרים עיקריים:  מערכת התייעלות אנרגטית, מערכת אחסון אנרגיה
 שווי שוק:  116 מיליון ש"ח (18 בפברואר 2025)
 הכנסות:  2.19 מיליון ש"ח (2023)
 רווח תפעולי:  הפסד של 28.8 מיליון ש"ח (2023)
 רווח:  הפסד של 26.5 מיליון ש"ח (2023)
 הון עצמי:  59.1 מיליון ש"ח (2023)
 סך המאזן:  75.3 מיליון ש"ח (2023)
 יו"ר:  ויקטור תשובה
 מנכ"ל:  אלון רווה
  
 www.aug-wind.com
 
אוגווינד אנרגיה טק אחסון בע"מ ובשמה המקוצר אוגווינד (aug-wind), היא חברה ציבורית ישראלית העוסקת ביצירת מתקנים לאחסון אנרגיה במכלים תת-קרקעים של אוויר דחוס בלחץ גבוה. האוויר מאוחסן במכל עם מסגרת פלדה שמוטמן באדמה ומוקף ביציקת בטון. בנוסף, החברה מפתחת טכנולוגיית אחסון מימן. החברה נסחרת בבורסה לניירות ערך בתל אביב.
היסטוריה

החברה הוקמה ב-2012 בכוונה לפתח פתרון חלופי לאחסון אנרגיה.
לאחר שפיתחה תהליך לאחסון תת-קרקעי של גז בלחץ גבוה במסגרת החממה הטכנולוגית "הון הטבע" והפכה את מערכת יעילות האנרגיה שלה למוצר מסחרי, התמזגה החברה ב-2019 עם חברה ציבורית בשם "ביומדיקו הדרים" שהייתה בפועל שלד בורסאי. מאז היא נסחרת בבורסה לניירות ערך בתל אביב. עד נובמבר 2020 זינק שווי השוק של החברה ל-2.2 מיליארד ש"ח, אך עד 14 במאי 2023 צלל לסך של 49.3 מיליון ש"ח בלבד.
במאי 2020 קיבלה החברה לראשונה הזמנה בשוק הבינלאומי, ממפעלי פפסי בקליפורניה. באותו חודש קיבלה החברה הזמנה למערכת שלה גם מחברת "ישקר" הישראלית. חברת סופרגז רכשה את זיכיון ההפצה הבלעדי למערכות "AirSmart" בישראל, ובמקביל מכרה החברה זיכיונות דומים לחברות באיחוד האמירויות, איטליה, אנגליה, טורקיה ושווייץ.
בדצמבר 2021 חתמה אוגווינד על הסכם עם חברת החשמל, לפיו תספק מערכות Air Battery לאגירת חשמל שפיתחה עבור תחנת משנה בדימונה. בשנת 2022 הקפיאה חברת החשמל את ההסכם. לפי חברת החשמל, רמת הנצילות שהופקה בפרויקט אגירה של אוגווינד בקיבוץ יהל לא עמדה בפרמטרים שנדרשו על ידה.
טכנולוגיה

החברה פיתחה מערכות מכלים לאחסון תת-קרקעי של גז בלחץ גבוה, וטענה שלמערכת נצילות מחזורית של 75%-80%. הרכיב הבסיסי של הפיתוח הוא מכל עשוי מפולימר עם מסגרת פלדה. המכל מוטמן באדמה ויוצקים סביבו בטון. על בסיס טכנולוגיה זו מציעה החברה ללקוחותיה שני מוצרים:
מערכת לשיפור ניצול האנרגיה ממכלי אוויר דחוס, "AirSmart", אשר הותקנה בכ-48 אתרים של חברות תעשייה בישראל משנת 2016.
מערכת לאחסון אנרגיה, "AirBattery", אשר הותקנה באופן נסיוני במספר קטן של אתרים.
אוגווינד טענו לנצילות אנרגטית של 70% של המערכת, אך ביישום המסחרי של המערכת היא הגיעה רק ל-30% נצילות.
הערות שוליים

1 2 3 4 5  אוגווינד אנרגיה טק אחסון בע"מ: נתונים כספיים באתר מאי"ה.
1 2  אורי טל טנא, לאוגווינד יש חלון הזדמנויות צר להגשמת החלום, באתר כלכליסט, 9 בנובמבר 2020
↑  אורי טל טנא, לאוגווינד יש חלון הזדמנויות צר להגשמת החלום, באתר כלכליסט, 9 בנובמבר 2020
1 2   יורם גביזון, אוגווינד מתרסקת ב-25% לאחר הקפאת הסכם עם חברת החשמל, באתר TheMarker‏, 29 באוגוסט 2022
↑  ארז פרי, "פתרונות אגירת אנרגיה", מצגת משקיעים אוגווינד, 13 במאי 2021
בו ג'סט (סרט, 1939)

| --- | --- |
כרזת הסרט
כרזת הסרט
 מבוסס על:  הרומן "בו ג'סט"של פ.כ. רן
 בימוי:  ויליאם ולמן 
 הופק בידי:  ויליאם ולמן 
 תסריט:  רוברט קרסון
 עריכה:  ריצ'רד בסט
 שחקנים ראשיים:  גרי קופר ריי מילאנד רוברט פרסטון סוזן הייוורד בריאן דונלוי (אנ') ג'. קרול נאייש
 מוזיקה:  אלפרד ניומן 
 צילום:  תיאודור ספרקול, ארצ'י סטאוט 
 מדינה:  ארצות הברית 
 חברת הפקה:  פרמאונט 
 חברה מפיצה:  סרטי פרמאונט
 שיטת הפצה:  וידאו על פי דרישה 
 הקרנת בכורה:  2 באוגוסט 1939
 משך הקרנה:  112 דק' 
 שפת הסרט:  אנגלית 
 סוגה:  סרט מלחמה, סרט דרמה, סרט המבוסס על יצירה ספרותית 
 מקום התרחשות:  אפריקה 
 דף הסרט ב־IMDb
 
בו ג'סט (באנגלית: Beau Geste) הוא סרט הרפתקאות אמריקאי משנת 1939 בבימויו ובהפקתו של ויליאם ולמן עם גרי קופר, ריי מילאנד ורוברט פרסטון בתפקידים הראשיים.
התסריט מבוסס על הרומן "בו ג'סט" מאת פרסיבל כריסטופר רן (אנ') משנת 1924.
הפקות נוספות לפי הספר היו ב-1926 (סרט אילם), וב-1966. ב-1982 הופקה לפיו סדרת טלוויזיה של BBC.
בריאן דונלוי היה מועמד לפרס אוסקר לשחקן המשנה הטוב ביותר על משחקו כמפקד הקשוח מרקוף.
תקציר העלילה

יחידת פרשים של לגיון הזרים מגיעה לעזרת לוחמי מבצר זינדרנוף בסהרה. על החומה נראים לוחמים עם רובים אך הם לא עונים בתגובה לקול החצוצרה. המחצצר, דיגבי ג'סט, (רוברט פרסטון) מטפס על החומה ורואה שכולם הרוגים. אצל אחד הוא מוצא מכתב בקשר לגנבת יהלום בשם "מים כחולים".
העלילה עוברת בפלשבק חמש עשרה שנים אחורה. בבית ברנדון באנגליה גרה ליידי ברנדון חשוכת ילדים עם שלושת בני ג'סט המאומצים: בו (דונלד או'קונור), דיגבי וג'ון, בת חסותה איזובל ובן משפחתה אוגוסטוס. בעלה הקטור הוא מהמר ונמצא רוב הזמן מחוץ לבית. הוא רוצה למכור את היהלום היקר אך הליידי מקדימה תרופה למכה ומוכרת את היהלום למהראג'ה. בו הנער מתבונן בעסקה בהיותו בתוך שריון של אביר המוצב בבית.
הנערים גדלים עם השנים. מייקל המכונה "בו" (יפה בצרפתית, גרי קופר), דיגבי (רוברט פרסטון) וג'ון (ריי מילאנד) המאוהב באיזובל (סוזן הייוורד).
הקטור ברנדון מודיע על כוונתו להגיע כדי למכור את היהלום. לבקשתו של בו מראה ליידי ברנדון לכולם את היהלום "המים הכחולים". באותו רגע נכבים האורות וכאשר הם חוזרים, היהלום נעלם.
בלילה נמלט בו ומשאיר מכתב ובו הודאה על גנבת היהלום. דיגבי מניח כי הוא הצטרף ללגיון הזרים והולך אחריו ובעקבותיהם ג'ון. הם נפגשים במחנה אימונים של הלגיון בסהרה.
המפקד שלהם הוא מרקוף (בריאן דונלוי), מפקד קשוח וסדיסט. אחד הלגיונרים, ראסינוף, (ג'. קרול נאייש), מאזין לשיחה של האחים על היהלום ומשוכנע שבידי ג'ון נמצא יהלום יקר. הוא מעביר את הידיעה למרקוף.
מרקוף מפריד בין האחים את בו וג'ון הוא מצרף אליו לתגבורת למבצר זינדרנוף ואת דיגבי הוא מעביר למבצר אחר.
במבצר זינדרנוף מת המפקד ומרקוף מתמנה למפקד. במבצר מתארגן מרד נגדו אך האחים מסרבים להצטרף למורדים. מרקוף שמקבל אזהרה מצליח להכניע את המורדים ומורה לבו ולג'ון להוציא את שני מנהיגי המרד להורג. כשהם מסרבים הוא מודיע כי יהרוג אותם אך בינתיים נשמע קול חצוצרה המודיעה על התקפת טוארגים.
ההתקפה נהדפת אך מרקוף מציב את ההרוגים על החומה כדי שייראו כלוחמים חיים. לאחר מספר התקפות נפצע בו ורק מרקוף וג'ון נשארים כשירים. כשג'ון רואה שמרקוף מחטט בבגדיו של בו הגוסס ושולף פתק הוא הורג אותו. בו הגוסס לוחש לג'ון לשים את הפתק בו הוא מודה על הגנבה בידו של מרקוף ופתק נוסף מיועד לליידי ברנדון. ג'ון מצליח להימלט מהמבצר.
דיגבי מגיע למבצר, מוצא את גופתו של בו גורר אותה ואת גופת מרקוף ו"מסדר" לבו "קבורה ויקינגית" שאת מקומו של ה"כלב" ממלאת גופתו של מרקוף. הוא מעלה את הגופות באש ונמלט מהמבצר.
הוא נתקל בג'ון המסתתר בדיונות ביחד עם שני לגיונרים רכובים (ברודריק קרופורד וצ'ארלס ברטון). הם מארגנים התקפה על הטוארגים שנמצאים בנווה מדבר. דיגבי מחצצר והטוארגים מתחילים להימלט כשג'ון והלגיונרים מפילים בהם חללים אך דיגבי עם החצוצרה נשאר חשוף ונהרג.
לבסוף רק ג'ון מצליח לחזור לאנגליה שם עדיין מחכה לו ארוסתו איזובל. הוא נותן ללידי ברנדון את מכתבו של בו בו הוא מסביר כי היה נוכח בעת מכירת היהלום וכי ידע שהיהלום הנוכחי הוא מזויף וגנב אותו כדי למנוע ממנה בושה.
מכון אומגה ללימודים הוליסטים

| --- | --- |


 מדינה:  ארצות הברית 
 תקופת הפעילות:  1977–הווה (כ־48 שנים) 
 www.eomega.org
 קואורדינטות:  41°53′08″N 73°49′14″W﻿ / ﻿41.8856°N 73.8205°W﻿ / 41.8856; -73.8205
 he
 
פמה צ'ודרון במכון, מאי 2007.
מכון אומגה ללימודים הוליסטים (באנגלית: Omega Institute for Holistic Studies) הוא מרכז נסיגה רוחני ללא כוונות רווח הממוקם בריינבק, ניו יורק, נוסד בשנת 1977 על ידי אליזבת לסר וסטפן רכטשאפן, בהשראת המיסטיקן הסופי, וילאיאט אינאיאט קאן והאקומניה הרוחנית שלו, לימים המכון גדל ומציע שעורים למעל 25,000 אנשים בשנה, בקמפוס.
המכון הצהיר כי משימתו היא "לספק תקווה וריפוי ליחידים וחברה דרך חוויות לימוד חדשניות המעוררות את הטוב ביותר של הרוח האנושית". סדנאות אומגה, כנסים, סדנאות נסיגה מכוונות לצור דיאלוגים על שילוב של רפואה מודרנית וריפוי טבעי; לחבר מדע, רוחניות ויצירתיות; ולבנות יסודות למסורות חדשות של אורח חיים. בין המרצים שהעבירו הרצאות וקורסים במכון ניתן למנות: אל גור, כריסטופר ריב, איזבל איינדה, סאלי פילד, אדיאשנטי, מאיה אנג'לו, דיפאק צ'ופרה, ג'יין גודול, אלן גינסברג, גלוריה סטיינם, פיט סיגר, פיליפ גלאס, בטי ויליאמס ורבים נוספים.